Eerste dokter wat ARV’s voorskryf, uit SA geskopFranse MIV-kenner dr Francoise Louis. (Foto: ANA-Health-e News) Ná ŉ sewe jaar lange stryd met die Raad vir Gesondheidsberoepe van Suid-Afrika (RGBSA) moet die Franse MIV-kenner, dr. Francoise Louis, die land verlaat. “Ek onthou nog goed, dit was die 21ste Mei 2001,” sê Louis, die eerste dokter wat antiretrovirale behandeling, oftewel ARV’s, aan ŉ pasiënt by Dokters Sonder Grense (MSF) in Khayelitsha voorgeskryf het. In daardie stadium was toegang tot ARV’s baie beperk, as gevolg van ŉ era onder voormalige president Thabo Mbeki waartydens Vigs ontken is. “Dit was so ŉ groot oorwinning vir Suid-Afrikaanse pasiënte, en ek was bevoorreg om deel te kon wees daarvan. Net om daaraan te dink maak my emosioneel,” voeg sy by. Louis is uit Frankryk ontbied, waar sy meer as 10 jaar lank as ŉ spesialis aan MIV gewerk het. Haar ervaring in die gebied was noodsaaklik in ŉ land waar daar byna nie ander soortgelyke kundigheid bestaan het nie. Sy het aan Health-e News gesê sy moet egter op 30 Junie na Frankryk terugkeer, nadat haar stryd met die RGBSA tot ŉ einde gekom het. Volgens haar is daar geen hoop om te registreer om in die land te werk nie, en die poste wat in humanitêre en MIV-organisasies beskikbaar is, vereis dat sy geregistreer moet wees om te praktiseer. “Ek het 19 jaar gelede alles in Frankryk gelos en nou keer ek terug na ŉ land wat ek nie meer ken nie,” het sy gesê. “Die ergste is dat ek nou nie meer in die MIV-veld sal werk nie.” Sy was deel van die span wat die nasionale MIV-behandelingsprotokol saamgestel het. Sy het van Suid-Afrika se beste gesondheidspraktisyns en MIV-dokters opgelei en dekades lank in Suid-Afrika en ander Afrika-lande gewerk aan MIV. Louis het sewe jaar lank gesukkel om by die RGBSA te registreer en het verskeie dokumentasie ingedien. Die versoeke is glo telkens vertraag en Louis beweer sy het soms “maande lank” gewag vir reaksie op haar korrespondensie. “Die versoeke deur die RGBSA was soms belaglik intensief en ingewikkeld en het deurgaans verander.” Die organisasie het verlede maand versoek dat sy ŉ “sertifikaat van mentorskap” moet indien van die Franse universiteit waar sy gekwalifiseer het. “My instansie het nie só dokument nie. Dit bestaan eenvoudig nie. Die RGBSA wou nie my weergawe van my mentorskaprekords aanvaar nie.” Talle hoogs gekwalifiseerde dokters het aan Health-e News gesê hulle het dieselfde ondervinding gehad, ondanks ŉ groot tekort aan opgeleide professionele persone in die staatsgesondheidsbedryf. Die RGBSA het nie reageer op herhaaldelike versoeke vir kommentaar van Health-e News nie. Aldus Health-e News het hulle die organisasie minstens agt keer gebel ná ŉ volle week gegun is om te reageer en verskeie e-posse aan Priscilla Sekhonyana, woordvoerder van die RGBSA, is onbeantwoord gelaat.